
Parlamentul  României

Camera  Deputaţilor

Comisia pentru industrii si servicii






                 Bucureşti, 31.03.2015



                                         
                       Nr.4c-3/103/2015
AVIZ
asupra proiectului de Lege privind aprobarea Ordonanţei Guvernului nr.9/2015 pentru modificarea şi completarea Ordonanţei de urgenţă a Guvernului nr.127/2007 prin Gruparea europeană de cooperare teritorială


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată pentru aviz, care va fi transmis Comisiei juridice, de disciplină şi imunităţi şi Comisiei pentru administraţie publică şi amenajarea teritoriului, cu proiectul de Lege privind aprobarea Ordonanţei Guvernului nr.9/2015 pentru modificarea şi completarea Ordonanţei de urgenţă a Guvernului nr.127/2007 prin Gruparea europeană de cooperare teritorială, transmis cu adresa nr. P.L.x. 285 din 23 martie 2015, înregistrat sub nr.4c-3/103 din 24 martie 2015.


Consiliul Legislativ, cu avizul nr.99/28.01.2015, avizează favorabil proiectul de ordonanţă cu observaţii şi propuneri, preluate de iniţiator.


Senatul, în  şedinţa din 18 martie 2015, a adoptat proiectul de lege.



Proiectul de lege are ca obiect modificarea şi completarea Ordonanţei de urgenţă a Guvernului nr.127/2007 privind Gruparea europeană de cooperare teritorială, în vederea alinierii prevederilor naţionale la cele ale Uniunii Europene referitoare la materia grupărilor europene de cooperare teritorială, precum şi îmbunătăţirea procedurilor de autorizare/avizare pentru acestea.



De asemenea, au fost stabilite entităţile care pot face parte din Grupările Europene de Cooperare teritorială, prevăzând întreprinderile publice aşa cum sunt definite de Directiva 2004/17/CE a Parlamentului European şi Consiliului, autorităţile publice centrale, unităţile administrativ-teritoriale, operatorii de servicii aşa cum sunt definiţi de Legea serviciilor comunitare de utilităţi publice nr.51/2006. Totodată, sunt prevăzute măsurile pe care statul membru trebuie să le ia pentru a asigura că statele terţe ale căror entităţi sunt reprezentate în GETC deţin cadrul normativ adecvat sau că acestea au încheiat convenţii de colaborare cu cel puţin unul din statele reprezentate. Sunt prevăzute obligaţiile ce îi revin autorităţii de notificare, Ministerul Dezvoltării Regionale şi Administraţiei Publice, în cazul unei entităţi GECT constituite pe teritoriul altui stat care doreşte să adere la un GECT care îşi are sediul în România. Se menţionează faptul că atunci când adoptă o decizie cu privire la participarea unui membru potenţial la o GECT, statele membre pot aplica propriile norme de drept intern.



Examinarea proiectului de lege a avut loc în şedinţa comisiei din data de 31 martie 2015.
În urma dezbaterilor, membrii comisiei au hotărât, în unanimitate, avizarea favorabilă a proiectului de lege.



Prin obiectul de reglementare şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

PREŞEDINTE,
Iulian Iancu
Consilieri parlamentari,
Viorela Gondoş

